ปัจจัยความเสี่ยง

  1. สภาพภูมิอากาศ

  เนื่องจากวัตถุดิบหลักของบริษัทมาจากผลผลิตทางการเกษตร
  แนวโน้มผลการดำเนินงานของบริษัทยังคงขึ้นอยู่กับปัจจัยที่ควบคุมไม่ได้ ได้แก่ สภาพภูมิอากาศ
  ปริมาณน้ำฝน และผลผลิตของวัตถุดิบที่ออกสู่ตลาดในแต่ละฤดูกาล โดยเฉพาะอย่างยิ่งในปี 2553
  ที่เกิดภาวะฝนแล้งใน 9 เดือนแรก
  ประกอบกับภาวะน้ำท่วมภาคใต้ในเดือนตุลาคมทำให้ผลผลิตทะลายปาล์มสดต่อไร่โดยเฉลี่ยของทั้งประเทศได้ลดลงอย่างมากจาก
  2.8 ตันต่อไร่ ในปี 2552 เป็น 2.2 ตันต่อไร่ ซึ่งส่งผลต่อต้นทุนการผลิตของบริษัท

  2. ความผันผวนของราคาเนื่องจากปริมาณน้ำมันปาล์มในระบบตึงตัวและ

  อุปสงค์เกิดใหม่

  ราคาเฉลี่ยน้ำมันปาล์มดิบของปี 2553 อยู่ที่ 29.10 บาทต่อกิโลกรัม เพิ่มขึ้นร้อยละ 19.61
  จากปี 2552 แม้ว่าผลผลิตน้ำมันปาล์มดิบที่ออกสู่ตลาดในปี 2553 มีปริมาณใกล้เคียงกับปี 2552
  ทั้งนี้เนื่องจากการที่มีความต้องการใช้น้ำมันปาล์มเพื่อนำไปผลิตเป็นพลังงานทดแทนในสัดส่วนเพิ่มขึ้น
  โดยในปัจจุบัน กระทรวงพลังงานได้บังคับให้บริษัทผู้ค้าน้ำมันทุกแห่งจำหน่ายน้ำมันไบโอดีเซล B3
  มีผลตั้งแต่วันที่ 1 กรกฎาคม 2553 เป็นต้นไป
  รวมถึงการสนับสนุนให้ผู้ผลิตไบโอดีเซลผลิตและจำหน่าย B5 ได้โดยสมัครใจ
  กรณีดังกล่าวทำให้เกิดความต้องการไบโอดีเซล B100 วันละประมาณ 1.8 ล้านลิตร
  หรือคิดเป็นน้ำมันปาล์มดิบปีละ 600,000 ตัน จากเดิมในปี 2552
  มีความต้องการน้ำมันปาล์มดิบประมาณ 300,000-400,000 ตันเพื่อไปผลิต B2
  ผลกระทบทั้งจากภาวะการขาดแคลนและอุปสงค์ที่เกิดขึ้นใหม่ส่งผลทำให้ราคาผลปาล์มสดปรับตัวสูงขึ้นเป็นประวัติการณ์
  ส่งผลสะท้อนไปยังต้นทุนวัตถุดิบของบริษัทที่ผันผวน

  3. กำลังการผลิตส่วนเกินของโรงงานสกัดน้ำมันปาล์มดิบ

  ปัจจุบัน โรงงานสกัดน้ำมันปาล์มดิบมีจำนวนประมาณ 65 โรง ส่วนใหญ่อยู่ในเขตจังหวัดกระบี่
  สุราษฎร์ธานี ชุมพร และตรัง มีกำลังการผลิตของโรงงานรวมทั้งสิ้นประมาณ 18
  ล้านตันผลปาล์มสดต่อปี ซึ่งไม่สอดคล้องกับผลปาล์มสดในปี 2553 ที่มีปริมาณ 8 ล้านตัน
  (ลดลงจากปี 2552 คิดเป็นร้อยละ 0.56) จากพื้นที่เพาะปลูกปาล์มที่ให้ผลผลิตแล้วที่มีอยู่ประมาณ
  3.6 ล้านไร่ ทำให้อัตราการใช้กำลังการผลิตโดยรวมของโรงสกัดทั้งหมดอยู่ประมาณร้อยละ 44
  ส่งผลให้มีการแข่งขันกันซื้อผลปาล์มสดในราคาสูง โดยไม่คำนึงถึงคุณภาพเท่าที่ควร

  อย่างไรก็ตาม การที่บริษัทมีระบบการบริหารจัดการที่ดี รวมถึงการมีระบบคุณภาพมาตรฐานต่างๆ
  รองรับ และการเข้าร่วมโครงการประหยัดพลังงาน
  และมีธุรกิจน้ำมันปาล์มที่ครบวงจรจะเป็นปัจจัยสำคัญที่ทำให้บริษัทสามารถควบคุมต้นทุนการผลิตได้

  4. พื้นที่ปลูกปาล์มส่วนหนึ่งเป็นพื้นที่สัมปทาน

  เนื่องจากบริษัทมีพื้นที่ปลูกปาล์มน้ำมันที่เป็นพื้นที่สัมปทานประมาณ 21,349 ไร่ คิดเป็นร้อยละ 48
  ของพื้นที่ปลูกปาล์มทั้งหมดของบริษัท โดยแบ่งเป็นสวนชัยบุรีจำนวน 12,881.50 ไร่
  ซึ่งจะหมดอายุสัมปทานลงในอีก 4 ปีข้างหน้า และสวนเคียนซา 8,467.44 ไร่
  ซึ่งจะหมดอายุสัมปทานลงในอีก 3 ปีข้างหน้า
  แต่สวนเคียนซาได้ทับซ้อนกับที่ราชพัสดุซึ่งอาจถูกปรับเงื่อนไขการเช่า
  ความเสี่ยงที่จะเกิดขึ้นในระยะยาวก็คือหากรัฐบาลมีนโยบายไม่ต่ออายุสัมปทานสวนปาล์มดังกล่าว
  บริษัทจะต้องรับซื้อผลปาล์มสดจากบุคคลภายนอกในสัดส่วนสูงขึ้นเพื่อทดแทนผลปาล์มสดที่ขาดไปจากพื้นที่สัมปทานส่งผลไปยังต้นทุนวัตถุดิบที่สูงขึ้น
  บริษัทคาดว่าจากการที่บริษัทเป็นผู้ประกอบการรายใหญ่ที่มีความสัมพันธ์ที่ดีกับชาวสวนปาล์มบริเวณใกล้เคียงและมีการซื้อผลปาล์มจากภายนอกมาอย่างต่อเนื่องจะทำให้แนวโน้มที่บริษัทจะประสบปัญหาการขาดแคลนวัตถุดิบลดลง
  นอกจากนั้น การที่บริษัทมีระบบการผลิตที่ได้รับการปรับปรุงประสิทธิภาพอยู่เสมอ
  จะทำให้บริษัทสามารถควบคุมต้นทุนการผลิตได้

  5. การจำหน่ายน้ำมันปาล์มดิบให้แก่ลูกค้ารายใหญ่

  ในปี 2552 และปี 2553 บริษัทมีการจำหน่ายน้ำมันปาล์มดิบ น้ำมันเมล็ดในปาล์มดิบ
  และผลปาล์มสดให้กับลูกค้ารายใหญ่รายเดียว ซึ่งได้แก่ บริษัท ล่ำสูง (ประเทศไทย) จำกัด
  (มหาชน) (LST) คิดเป็นสัดส่วนร้อยละ 92 และร้อยละ 96 ตามลำดับ
  ทำให้อาจเกิดความเสี่ยงในด้านการพึ่งพิงลูกค้ารายใดรายหนึ่งเป็นสำคัญ แต่เนื่องจาก LST
  มีความสัมพันธ์ที่ดีกับบริษัทมาเป็นเวลานานและเป็นผู้ถือหุ้นรายใหญ่ของบริษัท
  รวมทั้งเป็นบริษัทจดทะเบียนในตลาดหลักทรัพย์แห่งประเทศไทย มีฐานะการเงินที่แข็งแกร่ง
  และมีชื่อเสียงเป็นที่ยอมรับในอุตสาหกรรมน้ำมันปาล์ม
  บริษัทจึงเชื่อมั่นว่าโอกาสความเสี่ยงจากการสูญเสียลูกค้ารายนี้ไป
  หรือลูกค้ารายนี้ประสบปัญหาทางการเงินจึงเกิดขึ้นน้อย นอกจากนั้น
  บริษัทยังมีความสามารถในการขายสินค้าให้กับลูกค้ารายอื่นได้อีกด้วย
  โดยเฉพาะในปัจจุบันน้ำมันปาล์มมิได้นำมาใช้เพื่อการบริโภคเพียงอย่างเดียว
  แต่ยังสามารถนำมาใช้เป็นพลังงานทดแทนได้อีกด้วย
  ทำให้น้ำมันปาล์มเป็นที่ต้องการทั้งในตลาดในประเทศและต่างประเทศ